Irene Laffitte

Irene Laffitte Mesa (Donostia, Gipuzkoa, 1941eko abuztuaren 7a - ib., 2001eko abenduaren 20a Eskela) gipuzkoar margolaria izan zen.

 Biografia 

 Haurtzaroa 
Hamaika senideren artean bosgarrena zen Irene. Aita Daniel Laffitte zuen, Ipar Euskal Herriko familia ezagun baten oinordeko zen ingeniari donostiarra, eta ama berriz Avelina Mesa, jatorriz galiziarra baina luzez Madrilen bizitakoa zena. 

Txiki-txikitatik erakutsi zuen Irenek margoketarako zaletasuna, Donostiako Jasokundearen ikastetxean mojek klasean egiten zituen marrazkiak konfiskatzen zizkiotelarik. Joera hura ikusita, Irenek beti esan izan zuen artista, denborarekin teknikoki hobetzen badoa ere, jaio egiten dela, jaio eta ez egin. Aurrerago denboraldi batez Altzara etxez aldatu ziren arren, 16 urte bete arte ikasi zuen kristau-eskola hartan, betirako mantenduko zituen laguntasunak bertan eraturik. Hala ere, garai hartan emakumeek jasotzen zuten eskola-formakuntza nahiko oinarrizkoa zela eta, gerora beti frustratuko zion heziketa intelektual bat jaso ez izanak ekarri zion ziurtasun-gabezia.

Oso kuttunki gogoratu izan zuen beti aitaren aldeko aitona zen Juan Laffitte. Harekin egin ohi zituen maiz Uliara txangoak etxeko su baxurako pinaburu bila, baita "La Florida" gozotegira merengea jatera ere. Izan ere, aitonak berak erosi zion Ireneri haren lehenengo koloretako arkatz-sorta, bere marrazketarako zaletasuna osoki babesten eta bultzatzen zuelarik, eta aitonarena izan zen Irenek bere bizitzan burutu zuen lehen erretratua.

 Ikasketak 
Hamairu urte zituela hasi zituen margolaritza-ikasketak Donostiako Arte eta Lanbide Eskolan (gaur egun Easo Politeknikoa dena), Ignacio Sánchez Guardaminorekin lehenik eta Ascensio Martiarena eta Vicente Cobrerosekin ondoren. Azken hau izan zen Irenerentzat eragin-sortzaile nagusiena, hark errespetatzen baitzuen ikaslearen arte-askatasuna hobekien. José Camps eta Jesús Gallego ere izan zituen laburki irakasle. Urte hauetan zehar Irenek izadi hilak margotzen zituen gehien bat, garai hartako margolaritza-hezkuntza akademikoan ohiko ariketa baitzen.

Laffitteren lehen erakusketa Madrilen izan zen, 1961. urtean. Hurrengo urtean Parisen jarri zen bizitzen, eta han eta Estatu Batuetan erakusketak egiteko aukerak izan zituen. 1969. urtean Donostiako San Telmo Museoan jarri zituen bere lanak ikusgai. 1982. urtean guztiz hondatu zion Ordiziako bere baserri-estudioa sute batek, baina 27 euskal artistek erakusketa bat antolatu zuten Irene Laffitteri laguntzearren.

 Erreferentziak 

Kategoria:Donostiako margolariak
Kategoria:Ordiziako margolariak
Kategoria:Donostian hildakoak